**Καλωσόρισμα της Προέδρου του Χριστιανικού Συνδέσμου Γυναικών, κας Χριστίνας Χατζηπαναγή, στην εκδήλωση για την Κυριακή των Μυροφόρων στις 7 Μαΐου 2017**

Σεβαστοί πατέρες,

Αγαπητοί μας,

Με ιδιαίτερη χαρά σας καλωσορίζουμε σήμερα εδώ.

Κυριακή των Μυροφόρων σήμερα κι ο Χριστιανικός μας Σύνδεσμος γιορτάζει.

Δε θα μπορούσαν άλλωστε όλοι οι Χριστιανικοί Σύνδεσμοι να επιλέξουν καλύτερη μέρα για να γιορτάσουν.

Σήμερα που γιορτάζουν οι Μυροφόρες Γυναίκες του Ευαγγελίου. Οι ευλογημένες εκείνες γυναίκες με την απλή, άδολη, τρυφερή και πλούσια σε αισθήματα γυναικεία καρδιά. Αυτές που διείδαν με την καρδιά τους στο πρόσωπο του Ναζωραίου Διδασκάλου το Μεσσία, το Λυτρωτή, το Θεό τους. Γι’ αυτό τον παραδέχονται. Τον αναγνωρίζουν. Τον πιστεύουν. Του αφοσιώνονται. Τον διακονούν. Τον αγαπούν.

Και τούτη η αγάπη του τις έκανε όρθρου βαθέως να τρέξουν στο μνήμα του και να αλείψουν το Άγιο Σώμα Του με πολύτιμα μύρα.

Δε τις φοβίζει ούτε το σκοτάδι, ούτε η ερημιά, ούτε οι βάναυσοι Ρωμαίοι φρουροί του τάφου.

Η αγάπη έξω βάλλει το φόβο. Μόνο η σκέψη ποιος θα αποκυλίσει το λίθο τις απασχολεί.

Αλλά ούτε αυτή η σκέψη αναχαιτίζει την τολμηρή Πορεία της Αγάπης στον επικίνδυνο λόφο του Γολγοθά.

Και ανταμείφθηκαν. Έγιναν οι πρώτες που δέχτηκαν το Αναστάσιμο Πανευφρόσυνο Μήνυμα. Πρώτες ζουν την ανείπωτη ευτυχία της Ανάστασης.

Είναι ανέλπιστη αμοιβή. Είναι ο θρίαμβος, η νίκη, η ανέκφραστη ευτυχία του έργου της πίστεως και της αγάπης τους.

Μεγάλες μορφές, δυνατές, ιερές. Σε μας τις γυναίκες όλων των εποχών δείχνουν το δρόμο. Υπενθυμίζουν την αποστολή μας. Καθορίζουν το έργο μας που πρέπει νάναι έργο Μυροφόρου.

Έργο αφοσιωμένης γυναίκας που διακονεί τον Κύριο στα πρόσωπα των αδελφών της.

Η σύγχρονη χριστιανή γυναίκα πρέπει να βγει από τα κάστρα της φιλαυτίας και του εγωκεντρισμού της και να ξαναβρεί τον αληθινό εαυτό της.

Να μεταδώσει γύρω της τα Αναστάσιμα Λυτρωτικά Μηνύματα.

Να φέρει φως, να σφογγίσει δάκρυα, να παρηγορήσει, να συμβουλεύσει, να καθοδηγήσει.

Σύμβολο για μας και πρότυπο οι Μυροφόρες Γυναίκες. Γιορτάζουμε σήμερα με μόνο στόχο να μπορέσουμε να τους μοιάσουμε και τα δικά τους χνάρια να ακολουθήσουμε.